***Projekts***

**Informatīvais ziņojums “Par epidemioloģiskās drošības pasākumu plānu Zemessardzes 30. gadadienas pasākumos”**

 Informatīvais ziņojums izstrādāts, pamatojoties uz Ministru kabineta 2020. gada 9. jūnija noteikumu Nr. 360 “Epidemioloģiskās drošības pasākumi Covid-19 infekcijas izplatības ierobežošanai” 11. punktu, kur noteikts, ka organizējot pasākumu vietā, kur vienlaikus var uzturēties vairāk nekā 500 cilvēku, pasākuma organizators izstrādā plānu šo noteikumu [6.](https://likumi.lv/ta/id/315304#p6) punktā minēto prasību nodrošināšanai.

1. **Situācijas raksturojums**

 2021. gada 23. augustā apritēs 30 gadi kopš dibināta Latvijas Republikas Zemessardze, kas ir skaitliski lielākā Nacionālo bruņoto spēku (turpmāk - NBS) sastāvdaļa un valsts aizsardzības pamats. Zemessardzē vairāk nekā 8300 pašaizliedzīgu Latvijas pilsoņu no savas pamatnodarbošanās – darba vai studijām – brīvajā laikā ir apguvuši un turpina pilnveidot prasmes un iemaņas, kas nepieciešamas mūsu valsts aizsardzībai. Zemessargi pilda ne tikai militārus uzdevumus, bet arī sniedz atbalstu pazudušu cilvēku meklēšanā, iznīcina sprādzienbīstamus priekšmetus, piedalās glābšanas darbos, dzēš ugunsgrēkus, novērš plūdu radītās sekas, tajā skaitā, piedalās vakcinācijas pasākumu nodrošināšanā pret Covid – 19, iesaistoties lielo vakcinācijas centru darbības nodrošināšanā un izbraukuma vakcinācijas nodrošināšanā.

 Zemessardze – tā ir iespēja ikvienam Latvijas pilsonim saliedētā komandā ne tikai apgūt militārās pamatiemaņas, bet arī iegūt noderīgas zināšanas un prasmes, kas nepieciešamas, lai krīzes situācijā aizsargātu savu ģimeni un aizstāvētu Latviju. Vienlaikus dienests Zemessardzē ir iespēja uzlabot savu vispārējo fizisko sagatavotību, veselību un paplašināt redzesloku, piedaloties militārajās mācībās gan Latvijā, gan ārvalstīs.

 Lai apliecinātu piederību tautai un visai Latvijai, Zemessardze savu gadadienu ik gadu svin citā reģionā. Ņemot vērā Zemessardzes 30. gadadienas dibināšanas datuma un turpmākās attīstības lielo nozīmi valsts aizsardzības kopējās sistēmas stiprināšanā, no 2021. gada 19. augusta līdz 21. augustam Jelgavā plānoti Zemessardzes 30. gadadienas svinīgie pasākumi, kuros dažādās pasākumu norises vietās plānots dažāds dalībnieku skaits, atkarībā no pasākuma specifikas un epidemioloģiskās drošības risku izvērtējuma. 2021. gada 21. augustā plānota Ziedu nolikšana pie J. Čakstes pieminekļa, Dievkalpojums Jelgavas Svētās Annas evaņģēliski luteriskajā baznīcā ar ierobežotu dalībnieku skaitu un ZS 30. gadadienas parāde, kur piedalīsies NBS pārstāvji un ierobežots skatītāju skaits, ievērojot epidemioloģiskās drošības prasības. Vienlaikus Lielupes pļavā pretī Jelgavas pilij ārtelpās notiks tehnikas un Latvijas uzņēmēju produktu izstāde, bet Jelgavas pils pagalmā koncerts “Mūsu zeme. Mūsu tauta”, kurā varēs piedalīties tikai ar sadarbspējīgu vakcinācijas vai Covid – 19 pārslimošanas sertifikātu.

 Svinīgo pasākumu laikā stingri tiks ievērotas epidemioloģiskās drošības prasības gan Nacionālo bruņoto spēku personālam, gan pasākuma apmeklētājiem un viesiem (pasākumā piedalīsies 26 Lietuvas zemessardzes dalībnieki un 28 Igaunijas zemessardzes dalībnieki, kuri pasākumā piedalīsies tikai ar sadarbspējīgiem vakcinācijas sertifikātiem). Pasākumā piedalās personas ar sadarbspējīgiem vakcinācijas vai pārslimošanas sertifikātiem vai 48 stundu derīgu negatīvu Covid – 19 testu. Epidemioloģiskās drošības pasākumu plānu izstrādāja NBS un plāns ir saskaņots ar Veselības ministriju un Slimību kontroles un profilakses centru. Plāna mērķis ir nodrošināt epidemioloģisko drošību, maksimāli samazinot inficēšanās riskus. Plāns paredz virkni pasākumu, t.sk. epidemioloģiskās drošības pasākumus dalībnieku uzturēšanās vietās un pasākumu norises vietās, medicīniskās palīdzības nodrošināšanu NBS personālam nometnes vietā, skaidri izstrādātas rīcības procedūras epidemioloģiskās drošības risku mazināšanai pasākumu laikā (skat 1. un 2. pielikumu).Lai pasākumi noritētu veiksmīgi, svarīga ir arī Zemessardzes sadarbība ar Jelgavas pašvaldību (tajā skaitā pašvaldības policiju), Valsts policiju u.c. sadarbības partneriem epidemioloģiskās drošības jautājumu nodrošināšanā.

**2. Priekšlikumi turpmākai rīcībai**

1. Atbalstīt Zemessardzes 30. gadadienas svinīgo pasākumu rīkošanu Jelgavas pilsētā, atbilstoši Nacionālo bruņoto spēku komandiera apstiprinātajam epidemioloģiskās drošības pasākumu plānam (skat 1. pielikumā).

2. Nacionālajiem bruņotajiem spēkiem sadarbībā ar Aizsardzības ministriju izstrādāt epidemioloģiskās drošības plānu Zemessardzes 30. gadadienas pasākumu norisei, ja 14 dienu kumulatīvais Covid-19 gadījumu skaits uz 100 000 iedzīvotāju pārsniegtu 120, plānojot Zemessardzes 30. gadadienas parādes norisi bez skatītājiem, un to saskaņot ar Veselības ministriju.

Pielikumi:

1) “Epidemioloģiskās drošības plāns Covid – 19 infekcijas izplatības ierobežošanai Zemessardzes 30. gadadienas svinīgo pasākumu laikā”” uz 7 lpp.

2) Epidemioloģiskās drošības pasākumu un izvietojuma shematisks attēlojums uz 13 lpp.

**Ministru prezidenta biedra,**

**aizsardzības ministra vietā**

**iekšlietu ministre M. Golubeva**

Vizē:

Valsts sekretārs J. Garisons